Узыншагъэр саугъэтщ
«Гладиатор» уардэунэм иджыблагъэ щрагъэкIуэкIащ алыдж-урым бэнэкIэмкIэ республикэпсо зэпеуэ. Абы хэтащ илъэс 11, 12, 13 ныбжьым ит спортсмен цIыкIуи 100-м нэблагъэ.
Зэхьэзэхуэм кърихьэлIащ КъБР-м спортымрэ туризмэмкIэ и министр Хьэсанэ Ислъам, абы и къуэдзэ Анаев Аслъэн, Урысей Федерацэм щIыхь зиIэ и тренер Къардэн Анзор, сабийхэм алыдж-урым бэнэкIэмкIэ я гъэсакIуэхэм я унафэщI Урысмамбэт Алим, нэгъуэщIхэри.
Зэхьэзэхуэм щызэпэщIэува бэнакIуэ цIыкIухэр ерыщу зэныкъуэкъуахэщ. Япэ, етIуанэ, ещанэ увыпIэхэр къэзыхьахэм тыгъэ хуащIащ КъБР-м и Iэтащхьэ КIуэкIуэ Казбек и сурэт зытет футболкэхэмрэ медалхэмрэ. Саугъэт нэхъыщхьэу Кубокыр къыхуагъэфэщащ Налшык къалэм и спортсменхэм.
— НыбжьыщIэхэр щхьэрыутIыпщу уэрамым дэмытын, ахэр спортым дедгъэхьэхын папщIэ мыпхуэдэ зэхьэзэхуэхэр щIэх-щIэхыурэ идогъэкIуэкI. Сабийр спортым хуэбгъасэ къудейкIэ зэфIэкIынукъым. Ахэр къызыхэкIа лъэпкъым и пщIэр ямыгъэпуду, хьэл-щэн дахэ яхэлъу утыку итыфу щытын хуейщ. Мис апхуэдэ гъэсэныгъэ цIыкIухэм ябгъэдэлъхьэныр ди къалэн нэхъыщхьэхэм хеубыдэ. Сабийхэм я дуней тетыкIэм нэхъ дыщыгъуэзэн папщIэ дэ захудогъазэ ди гъэсэнхэм я адэ-анэхэмрэ егъэджакIуэхэмрэ. Ди сабийхэр зыщIэс школхэм дыкIуэурэ я еджэкIэми дыкIэлъоплъ, я цIыху хэтыкIэми дыщIоупщIэ, сыту жыпIэмэ, дэ тщIэн хуейщ ди гъэсэнхэм я дуней тетыкIэр, я Iуэху зыIутыр, — жеIэ УФ-м щIыхь зиIэ и тренер Къардэн Анзор.
ЖЫЛОКЪУЭ Лусаннэ.
